Урысейр лъэщу щытыным и телъхьэхэр
ЩIалэгъуалэ зэхыхьэшхуэ дыгъуасэ щекIуэкIащ Европэм и щыгу нэхъ лъагэ дыдэм и джабэм. Студентхэм, спортсменхэм, волонтёрхэм Iуащхьэмахуэ щаIэтащ Путин Владимир и сурэтыр.
«Урысейр лъэщу щытыным дрителъхьэщ» щIалэгъуалэ зэхыхьэшхуэ дыгъуасэ щекIуэкIащ Европэм и щыгу нэхъ лъагэ дыдэ Iуащхьэмахуэ и джабэм. Абы хэтащ волонтер зэщIэхъееныгъэхэм я лIыкIуэхэр, студентхэр, урысей спортсмен цIэрыIуэхэр. ЦIыху мини 5-м щIигъум Iуащхьэмахуэ и джабэм щаукъуэдиящ Урысейм и Президентым и сурэтыр.
Алыдж-урым бэнэкIэмкIэ олимп чемпион Къардэн Мурат: «Мы щIыпIэм, Европэм и щыгу нэхъ лъагэ дыдэм и Iэшэлъашэм, ущыщыIэм деж къыбгуроIуэ ди къэралым и инагъымрэ лъэщагъымрэ зыхуэдизыр!».
КъБКъУ-м и волонтёр зэщIэхъееныгъэм и унафэщI, социальнэ лэжьыгъэмкIэ, сервисымрэ туризмэмкIэ институтым и ещанэ курсым щеджэ ЛIыIэщын Миланэ: «Ди къэралым и унафэщI Путин Владимир 2018 гъэр Волонтёрым и илъэсу игъэуващи, дэ, Къэбэрдей-Балъкъэрым и волонтёр зэщIэхъееныгъэм хэтхэм, ди жэуаплыны- гъэр абы нэхъри къеIэт. Дэ ди зэкъуэтыныгъэр дгъэлъэгъуэну, лъэпкъым и пашэм зыщIагъэкъуэну цIыхухэр къыхуедджэну дыхьэзырщ».
Урысейм алыдж-урым бэнэкIэмкIэ и командэ къыхэхам щыщ, тIэунейрэ Олимп чемпион, Урысейм и Президентым и дзыхьыр зригъэза Власов Роман: «Дэ мы щIыпIэм дыкъыщызэхуэсащ ди къэралым и унафэщIхэр, экономикэ зыужьыныгъэр щIэгъэхуэбжьэным, цIыхухэм социальнэ дэIэпыкъуныгъэ етыным, спортым зыщIэгъэкъуэным, зыхъумэжыныгъэ и лъэныкъуэкIэ къэралым и зэфIэкIыр гъэбыдэным хуэгъэзауэ абыхэм ирагъэкIуэкI лэжьыгъэр зэрадэтIыгъыр дгъэлъэгъуэн папщIэ».
Къэбэрдей-Балъкъэрым альпинизмэмкIэ и федерацэм и президент Ольмезов Абдул-Хьэлым: «Къэралым и Iэтащхьэр хэхыным хуэдэ Iуэхухэр щекIуэкIым деж зыри лъэныкъуэкIэ щыт хъунукъым. Дэ, альпинистхэр, мы щIыпIэм дыкъыщызэхуэсащ дызыхуэкIуэ хэхыныгъэхэм жыджэру дыхэтын икIи нэхъ тэмэму Iэ тIэтын зэрыдимурадыр жытIэн папщIэ».
Ски-альпинизмэмкIэ Урысейм и чемпион, Эверест дэкIа, Iуащхьэмахуэ и щыгум 100-м щIигъурэ нэса Мэз Каринэ: «Урысейр лъэщу щытыным теухуа зэхыхьэшхуэм альпинистхэр хуабжьу ди гуапэу дыхэтщ. Дэ тщыщ дэтхэнэ зыми и къалэнщ хэкум и къарур, абы и экономикэ зэфIэкIыр игъэбэгъуэну, ар хъумэным сытым дежи хуэхьэзыру щытыну».
Зэхыхьэшхуэм щыпащащ Азау хуейм. Лъэпкъ ныпхэр зыIыгъ щIалэхэмрэ хъыджэбзхэмрэ «ЯпэкIэ, Урысей!», «Путиныр ди Президентщ» къыхуеджэныгъэхэр ягъэIурт. Концерт программэ гъэщIэгъуэн ягъэлъэгъуащ Къэбэрдей-Балъкъэрым и артист нэхъыфIхэм, «Кабардинка», «Балкария», «Тэрч къэзакъхэр» ансамбль цIэрыIуэхэм. Iуащхьэмахуэ и щIыналъэм щекIуэкIа зэхыхьэшхуэр занщIэу эфирым кIуэуэ республикэм и щIыналъэм щагъэлъэгъуащ.
«КъБР-м и волонтёр центр» республикэ жылагъуэ зэгухьэныгъэ.
